MODUM: - Jeg har laga fire sett møbler til meg selv, sier Gislerud til bondebladet.no.



Gislerud avviser dermed kommunens anklager om industriell produksjon på gården. Han forteller til bondebladet.no at møblene er til personlig bruk. De skal plasseres på to landbrukseiendommer og to seterbuer som han selv eier.

- Det er helt absurd å få 100 000 kroner i mulkt for å jobbe inne på sin egen lydisolerte låve med sitt eget landbruksråstoff. Jeg har ikke gjort det de påstår. Det må være greit å lafte til seg selv, sier Gislerud til bondebladet.no.

3.000 kroner i dagmulkt

Hovedutvalget for teknisk sektor i Modum kommune krevde i fjor at Gislerud stanset laftevirksomheten på låven innen 12. oktober.

Ifølge bondebladet.no ila de ham en engangsmulkt på 30.000 kroner og en dagmulkt på 3.000 kroner per dag inntil virksomheten var stanset.



Bakgrunnen er at kommunen og Fylkesmannen mener Gisleruds laftevirksomhet er industriell produksjon som må foregå på et godkjent industriområde. Gislerud mener tvert om at laftinga er landbruksrelatert næring som må kunne drives i et LNF-område.



Fylkesmannen har senere opphevet engangsmulkten, fordi den ikke var lovlig gitt. Gislerud varslet kommunen 13. oktober om at han hadde stanset laftevirksomheten.



Kommunen mener de kan dokumentere at laftevirksomheten i virkeligheten ikke var avsluttet.

Klager til Fylkesmannen

- Det er i utgangspunktet forvaltningen som må sannsynliggjøre at dette er ulovlig lafting. Det mener jeg de ikke har gjort, sier Gisleruds advokat Kåre Fjetland.



- Jeg har fått tilsendt noen bilder, men for meg ser de ut til å være av de møblene han har opplyst at han har laftet privat, sier Fjetland til bondebladet.no.



Han opplyser at Gislerud kommer til å klage til Fylkesmannen.

